## Pravilnik o iskaznici i znaku osoba koje obavljaju inspekcijski nadzor prosvjetne inspekcije

### NN 31/2013 (13.3.2013.), Pravilnik o iskaznici i znaku osoba koje obavljaju inspekcijski nadzor prosvjetne inspekcije

MINISTARSTVO ZNANOSTI, OBRAZOVANJA I SPORTA

553

Na temelju članka 9. stavak 2. Zakona o prosvjetnoj inspekciji (»Narodne novine« broj 61/11 i 16/12.) ministar znanosti, obrazovanja i sporta donosi

PRAVILNIK

O ISKAZNICI I ZNAKU OSOBA KOJE OBAVLJAJU INSPEKCIJSKI NADZOR PROSVJETNE INSPEKCIJE

Članak 1.

Ovim se pravilnikom propisuje obrazac službene iskaznice i izgled znaka koje nosi osoba koja obavlja inspekcijski nadzor prosvjetne inspekcije (u daljnjem tekstu: inspektor), način izdavanja i zamjene iskaznice, odnosno znaka te način vođenja očevidnika o izdanim iskaznicama i znakovima.

Članak 2.

(1) Obrazac iskaznice izrađuje se na punijem papiru svijetloplave boje veličine 90x60 mm, koji u središnjem dijelu ima hrvatski pleter plave boje, a zaštićuje se plastificiranim omotom.

(2) Iskaznica se izdaje na obrascu koji je otisnut uz ovaj pravilnik i čini njegov sastavni dio.

Članak 3.

(1) Obrazac iskaznice sadrži na prednjoj strani:

– u gornjem dijelu u sredini, riječi: REPUBLIKA HRVATSKA, MINISTARSTVO ZNANOSTI, OBRAZOVANJA I SPORTA,

– u lijevom dijelu grb Republike Hrvatske,

– u desnom dijelu nasuprot grba Republike Hrvatske je prostor za fotografiju veličine 28x32 mm, preko koje se u donjem lijevom kutu utiskuje pečat Ministarstva znanosti, obrazovanja i sporta,

– između grba Republike Hrvatske i prostora za fotografiju, riječi: ISKAZNICA PROSVJETNE INSPEKCIJE, a ispod prostor za upis imena i prezimena.

(2) Obrazac iskaznice sadrži na stražnjoj strani

– otisnuti tekst:

OVLASTI:

Nositelj ove iskaznice ovlašten je na temelju Zakona o prosvjetnoj inspekciji obavljati nadzor i poduzimati mjere i radnje u okviru svoje nadležnosti.

– u lijevom kutu ispod teksta evidencijski broj i datum izdavanja, a u desnom potpis ministra znanosti, obrazovanja i sporta i pečat Ministarstva znanosti, obrazovanja i sporta.

Članak 4.

(1) Znak inspektora izrađuje se na znački od metala, podloga je mjedena, a aplikacija je sjajno niklana.

(2) Znak je kružnog oblika promjera 55 mm.

(3) U središtu znaka, na pozlaćenom prostoru, smješten je grb Republike Hrvatske, čija su polja izvedena u crvenom i bijelom emajlu, a kruna u vidu reljefa, boje podloge. Središnji dio znaka okružuje sjajni niklani prsten na kojem je emajlom plave boje ispisan tekst: »PROSVJETNA INSPEKCIJA«. Grb Republike Hrvatske i niklani prsten okruženi su hrvatskim pleterom, koji je izveden u mjedenom reljefu. Na vršnom dijelu znaka istaknuta su slova: »RH« (Republika Hrvatska), u boji podloge. Preko donjega dijela znaka proteže se sjajna niklana lenta, koja djelomično prekriva pleter. Na lenti je emajlom plave boje ispisan troznamenkasti broj značke.

(4) Za poleđinu znaka pričvršćena je lisnata opruga od perne bronce.

(5) Izgled znaka otisnut je uz ovaj Pravilnik i čini njegov sastavni dio.

Članak 5.

(1) Iskaznica i znak nose se u pripadajućem kožnom povezu.

(2) Kožni povez iz stavka 1. ovoga članka crne je boje, dvodijelni, s pregibom. Veličina svakog dijela je 8×12 cm. Na prednjem dijelu utisnut je grb Republike Hrvatske i ispod njega tekst: »PROSVJETNA INSPEKCIJA«.

Članak 6.

Ministarstvo znanosti, obrazovanja i sporta izdaje iskaznice i znakove, s pripadajućim kožnim povezom te snosi troškove njihovog izdavanja.

Članak 7.

Iskaznica i znak vrijede od dana kad su izdane do prestanka ovlasti za obavljanje inspektorskih poslova.

Članak 8.

(1) O izdanim iskaznicama i znakovima vodi se očevidnik u Ministarstvu.

(2) Očevidnik iz stavka 1. ovoga članka sadrži:

– ime i prezime inspektora kojemu je izdana iskaznica, odnosno znak

– evidencijski broj iskaznice, odnosno znaka

– datum izdavanja iskaznice, odnosno znaka

– rubriku za napomene.

Članak 9.

(1) Iskaznicom se i znakom inspektor smije koristiti samo u svrhu obavljanja inspekcijskoga nadzora u okviru nadležnosti. Uporaba u druge svrhe povlači disciplinsku i kaznenu odgovornost.

(2) Zabranjeno je iskaznicu i znak davati drugoj osobi.

Članak 10.

(1) Inspektor koji izgubi iskaznicu, odnosno znak ili na drugi način ostane bez njih, dužan je o tome odmah izvijestiti čelnika samostalne unutarnje ustrojstvene jedinice ministarstva nadležne za poslove prosvjetne inspekcije (u daljnjem tekstu: čelnik Prosvjetne inspekcije).

(2) Nova iskaznica, odnosno znak izdat će se nakon što je izgubljena ili na drugi način nestala iskaznica oglašena nevažećom u »Narodnim novinama«.

Članak 11.

(1) Inspektor kojem prestane služba u Ministarstvu ili koji je razriješen dužnosti inspektora, dužan je kod primitka rješenja o prestanku službe ili premještaju na drugo službeničko mjesto predati iskaznicu i znak čelniku Prosvjetne inspekcije.

(2) Inspektoru će se privremeno oduzeti iskaznica i znak u slučaju privremenog udaljenja iz službe na temelju odredaba posebnog zakona.

Članak 12.

Iskaznice izdane po dosadašnjim propisima zamijenit će se u roku trideset (30) dana od dana stupanja na snagu ovoga pravilnika.

Članak 13.

Na dan stupanja na snagu ovoga pravilnika prestaje vrijediti Pravilnik o iskaznici prosvjetnoga inspektora i višega prosvjetnog inspektora (»Narodne novine«, broj 92/95. i 86/04.).

Članak 14.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-01/12-02/00018

Urbroj: 533-18-13-0001

Zagreb, 4. ožujka 2013.

Ministar
dr. sc. Željko Jovanović, v. r.

![](dodatni/425355.jpg)

![](dodatni/425356.jpg)

![](dodatni/425357.jpg)

31 13.03.2013 Pravilnik o iskaznici i znaku osoba koje obavljaju inspekcijski nadzor prosvjetne inspekcije

31 13.03.2013 Pravilnik o iskaznici i znaku osoba koje obavljaju inspekcijski nadzor prosvjetne inspekcije

Pravilnik, NN 31/2013-553